En aquesta edició del Butlletí d'innovació volem destacar la clausura de la campanya IRENEU 2018 del Departament de Territori i Sostenibilitat(DTES), amb més de cent trenta activitats incorporades.
La campanya ha finalitzat amb una inversió força més alta que la d'exercicis anteriors per a la realització d'activitats amb component d'RDi, tant del mateix DTES com dels ens que s'hi adscriuen i que en reben finançament.
Us recordem a més que podeu accedir a l'històric de les campanyes IRENEU, des del 2008 ençà, consultant les memòries d'activitat d'RDi.
Es tracta d'un cicle d'innovació oberta i col·lectiva que està duent a terme el Departament en col·laboració amb l'empresa Induct, i que fa una crida a la participació de tothom per tal que aporti les seves idees sobre com millorar la qualitat del medi atmosfèric a Catalunya, en allò que cau dins les possibilitats competencials i econòmiques de DTES.
Les idees innovadores es poden enquadrar en quatre eixos, a saber, sensibilització, reducció de la contaminació, consecució d'un canvi de comportament de la ciutadania, i millora de la credibilitat del Departament.
La proposta guanyadora serà efectivament implementada per la Direcció General de Qualitat Ambiental i Canvi Climàtic.
Podeu inscriure-us a la plataforma Innovaires, abans del 28 d'octubre.
Així mateix, ressaltem al Butlletí una nova pràctica d'innovació interna, la divuitena del nostre BPI: es tracta del DGIM_Lab, un espai d'innovació que té per finalitat el creixement professional de les persones al servei de la Direcció General d'Infraestructures de Mobilitat.
En aquest espai, nou tècnics de la DGIM, els tres subdirectors i el director desenvolupen nous projectes, basats en l'intercanvi de coneixements i la innovació: a tall d'exemple, la primera edició del DGIM_Lab, iniciada el setembre de 2018 i que és la que ara es recull al BPI, ha resultat en vuit projectes, entre els quals es pot fer esment de Slow Roads (sobre carreteres escèniques) i un altre de referent a la regulació intel·ligent de rotondes i interseccions.
La segona edició del DGIM_Lab, assenyalarem, ha començat aquest mateix mes d'octubre.
Trobareu al Butlletí, a més, les seccions habituals, com ara l'agenda, les notícies d'RDi externa i les publicacions d'interès.
Arrenca el cicle d'innovació Innovaires al Departament de Territori i Sostenibilitat per recaptar propostes de millora de la qualitat del medi atmosfèric en un procés inductiu obert a tothom.
S'han publicat al web del Departament les dades econòmiques de la campanya IRENEU, de recollida d'activitats R+D+I del DTES, corresponents a la campanya 2018.
La jornada es va adreçar al conjunt d'actors implicats en la promoció d'una mobilitat més activa i sostenible en l'àmbit escolar.
En particular, a representants de les àrees d'educació, mobilitat i medi ambient de l'Administració de la Generalitat i de les administracions locals, així com al tercer sector i representants de la comunitat educativa de Catalunya: equips directius, professorat, alumnat i famílies dels diferents centres docents.
Presentació, per part de l'Observatori del Territori, de les dinàmiques del planejament urbanístic més destacables del 2018.
El projecte, inclòs dins del programa Interreg Europe i finançat amb fons europeus, té com a objectiu trobar solucions de mobilitat flexibles i innovadores que permetin, tant als residents com als turistes i visitants de zones amb poca densitat de població, realitzar l'últim tram del seu recorregut de trajecte amb mitjans de transport sostenibles, tenint en compte els beneficis ambientals de la disminució d'emissions de carboni.
La jornada "Natura i salut als parcs naturals" visibilitza iniciatives per potenciar els beneficis de la natura sobre el benestar físic i emocional de les persones.
Un mosaic complex afavoreix la biodiversitat, a la vegada que es manté la superfície en producció i, a més, permet recuperar paisatges productius molt més resilients.
Tot i això, mantenir dins del paisatge zones naturals i seminaturals complementa l'efecte del mosaic complex i és una mesura també útil per promoure la biodiversitat
L'Institut Cartogràfic i Geològic de Catalunya participarà en una ACCIÓ del programa COST per tal d'incloure les tecnologies geotèrmiques a les xarxes urbanes de calor i fred.
En la catorzena edició, que es va presentar el passat juliol del 2019, s'han incorporat aspectes com el nou indicador en l'àmbit de la logística urbana referent a les emissions del transport de mercaderies en l'àmbit metropolità de Barcelona, a més d'infografia associada a les empreses emergents en l'àmbit de la logística, així com un la formació en aquest àmbit.
Segons l'últim informe IPBES, hi ha 1 milió d'espècies en perill d'extinció i la natura s'està deteriorant de manera generalitzada.
A la jornada "Ens estem quedant sols?" es van analitzar les tendències ambientals crítiques que l'informe denuncia.
Un estudi europeu publicat a la revista Global Change Biology i liderat pel CREAF adverteix que la sequera associada al canvi climàtic podria reduir la biodiversitat d'organismes del sòl i frenar la descomposició de les fulles caigudes.
Això posaria en perill el reciclatge dels nutrients per a les plantes a tot Europa.
El projecte Houseful té per objectiu facilitar solucions i serveis circulars innovadors per al sector de l'habitatge.
Recentment ha aparegut un estudi d'investigadors del King's College de Londres i de la Universitat de Suffolk en què detecten drogues com la cocaïna i ketamina en gambetes de rius britànics.
No és la primera vegada que es detecten drogues en organismes aquàtics, Sara Rodríguez i altres investigadors de l'ICRA han fet diversos estudis semblants, però centrats en fàrmacs.
Se celebren dos esdeveniments en el marc del projecte PirosLife: sobre el retorn del grans carnívors a l'alta muntanya i sobre experiències europees en prevenció de danys per grans depredadors.
La proliferació de plàstics contaminants, especialment als mars i rius, ha portat a iniciar un gran nombre d'estudis sobre com poden afectar el medi i la salut.
Aquests estudis se centren especialment en els microplàstics, els de menys de 5 mil·límetres.
La revista científica Nature Comunications acaba de publicar un article amb resultats preocupants pel que fa a l'adaptació dels animals al canvi climàtic.
Les espècies, conclou l'estudi, responen a l'escalfament global canviant alguns aspectes de la seva vida, però no van prou ràpid i no sempre en la direcció correcta.
Aquest estiu s'ha publicat aquest mapa, fruit de la col·laboració de l'Observatori del Paisatge de Catalunya i l'Institut Cartogràfic i Geològic de Catalunya, i que ha comptat amb el suport de la Secretaria d'Hàbitat Urbà i Territori.
En un entorn cada vegada més accelerat i canviant, les organitzacions no poden limitar-se a implantar tecnologia sinó que han posar la persona al centre.
El dossier Paisatges de la pedra seca, que recull les actuacions de l'Observatori del Paisatge referides a aquest material, té a l'altra banda dels Pirineus un notable paral·lel en el web de l'associació Artisans Bâtisseurs en Pierres Sèches (ABPS), entitat que reuneix una seixantena de professionals del sector, repartits en cinc regions i dinou departaments francesos, amb un representant, també, de Catalunya.
A la Costa d'Ivori es construeixen escoles amb maons fabricats a partir de plàstics reciclats.
Aquesta actuació, que proporciona beneficis ambientals i socials, és responsabilitat d'una companyia colombiana i ha rebut a més el suport d'UNICEF.
Des del juny d'enguany trobem a la ciutat-estat de Singapur els edificis modulars més alts del món.
Es tracta de dues construccions bessones, d'ús residencial, i compostes majoritàriament per elements prefabricats (prop de mil nou-cents mòduls, de fins a vint-i-cinc dimensions diferents).
Amb els seus 140 m d'alçària, els nous edificis de Singapur superen altres estructures modulars, com ara les existents a Wandsworth, Croydon o Nova York.
El passat mes de juny la companyia d'obres públiques Eiffage va dur a terme una actuació experimental d'asfaltat amb materials 100% reciclats i amb utilització d'un nou aglutinant d'origen vegetal.
L'obra es va executar prop de Tolosa i s'emmarca en els objectius de reducció del 40% de les emissions de GEH de la ciutat occitana en l'horitzó 2030.
La UITP documenta els progressos que s'estan duent a terme en el camp del transport públic arreu del món.
Ho fa en la sèrie de reportatges "Redefining Public Transport", que posa el focus sobre ciutats i organitzacions que, amb diferents estratègies, treballen per aconseguir que el públic adopti modes de mobilitat més sostenibles.
Des d'aquesta tardor, algunes cruïlles de la capital austríaca, encara per especificar, disposaran de semàfors intel·ligents per a vianants.
Hi ha la intenció que aquesta mena d'elements acabin substituint en aquella ciutat els prop de dos-cents semàfors en què encara avui cal fer servir un polsador per demanar la fase verda.
En un nou pas cap a l'automatització de la mobilitat ferroviària a França, que ve a afegir-se a aquells de què us informàrem al Butlletí núm. 26, la SNCF anuncia la conversió de locomotores de mercaderies convencionals per fer-les aptes per a la conducció autònoma.
Cap a les acaballes d'aquest mateix any hauria de sortir-ne la primera dels tallers de la constructora Alstom.
Una companyia naviliera de Nantes preveu posar en servei l'any 2021 dos nous vaixells de mercaderies propulsats principalment a vela i aptes per a l'operació transatlàntica.
La reducció d'emissions de GEH amb les noves naus, que es començaran a construir enguany, s'estima propera al 90%, segons l'armador.
Des de juny de 2019 hi ha en marxa a París, en una estació de tren de rodalies i en una de metro, dues actuacions encaminades a millorar la qualitat de l'aire de les andanes.
Les dues solucions, proposades per diferents companyies, són semblants, basades en la ionització i dipòsit de les partícules fines.
A partir de dades de la Xarxa de Vigilància i Prevenció de la Contaminació Atmosfèrica ( XVPCA ) i d'altres fonts, juntament amb algoritmes de previsió del trànsit, una empresa barcelonina ha creat un mapa web interactiu per conèixer hora rere hora, i en cada punt de la ciutat, les concentracions de NO 2 en diverses urbs europees.
L'eina a més proporciona consells sobre com evitar les zones més afectades.
En terres d'Hongria, a prop de la frontera amb Eslovàquia i amb Àustria, es construirà un parc d'hivernacles de més de tres milions de metres quadrats.
Aquest projecte vol combinar la producció agrícola avançada i de valor afegit amb la logística i la sostenibilitat, en el que és, segons el promotor de l'actuació, una aproximació integral al binomi feina-vida.
Recuperant línies d'investigació interrompudes fa dècades, la Xina experimenta amb l'electricitat per aconseguir collites més productives reduint alhora l'aplicació de pesticides i fertilitzants.
Aquesta actuació de recerca, en gran escala, es duu a terme sota el lideratge de l'Acadèmia Xinesa de Ciències Agrícoles ( CAAS ).
Aquest article tracta sobre pràctiques mortuòries alternatives a la inhumació i la incineració.
El seu contingut pot resultar incòmode per a alguns lectors.
En una actuació similar a la que us vam explicar al Butlletí núm. 13 sobre el metro de Pequín, ara és el suburbà de Roma el que ha introduït un sistema de recollida selectiva de residus que ofereix una recompensa consistent en recàrregues del moneder mòbil utilitzat per al pagament del transport públic de la ciutat.
Farem esment aquí dels projectes de mobilitat propulsada a partir de l'hidrogen que l'Agència Mediambiental i del Coneixement de l'Energia (ADEME, França) ha escollit per atorgar-los suport econòmic, i veurem així mateix dues actuacions de caràcter privat que intenten, també, fomentar aquesta mena de mobilitat.
Un equip californià d'investigadors localitza el gen que determina fins a quina fondària arrelen els vegetals.
Es creu que treballant en aquesta línia hom podria desenvolupar varietats de plantes que permetessin la captura subterrània del diòxid de carboni a profunditats més grans i per tant més segures.
L'Ajuntament de Badalona i altres agents públics i privats del país han participat en un projecte internacional europeu sobre pràctiques innovadores en la gestió de l'aigua en un escenari de canvi climàtic.
A Badalona ha correspost la recerca sobre els impactes de les inundacions en les activitats urbanes i sobre les conseqüències del desbordament del clavegueram en les masses d'aigua de la ciutat.
Aquesta és la divisa de l'empresa israeliana CymbIoT, que ofereix als seus clients la possibilitat d'integrar tots els subsistemes i sensors que integren la Internet de les coses (IoT) en una sola plataforma.
La companyia proporciona solucions eficients en tota mena de sectors, des del transport marítim i aeri fins a la ciutat smart.
Aquesta actuació ha estat recollida per proposta de Ferran Falcó Isern.
DGIM-Lab és una actuació innovadora en tant que permet aportar una mirada diferent al dia a dia, fomentant l'intercanvi de coneixement i la innovació entre els participants, i especialment, desenvolupar l'autolideratge dels professionals que hi participen.
Recull de llibres i blocs amb contingut R+D+I relacionats amb les temàtiques departamentals.
Els llibres els podreu trobar a la Biblioteca del Departament de Territori i Sostenibilitat.
Publicacions d'interès de fora del Departament.